Ikkanċellawlek titjira minħabba Covid-19? Ma tixtieqx tivvjaġġa, jew ma titħalliex? Skopri drittijietek bħala passiġġier f'dawn iż-żminijiet xejn normali. Għadd ta' pajjjiżi tal-UE daħħlu miżuri biex irażżnu l-imxija, bħal restrizzjonijiet fuq l-ivvjaġġar, żoni ta' kwarantina u lockdowns, biex jilqgħu għall-pandemija tal-coronavirus. Dawn il-miżuri qed ikollhom effett kbir fuq is-settur tat-trasport, u għalhekk tajjeb li tkun taf drittijietek bħala passiġġier. Fit-18 ta' Marzu, il-Kummissjoni Ewropea ppreżentat linji gwida dettaljati biex tiżgura li d-drittijiet tal-passiġġieri tal-UE jiġu applikati b'mod koerenti u li l-passiġġieri jkunu protetti fil-pajjiżi kollha tal-UE. X'jiġri jekk it-titjira tiegħi tiġi kkanċellata? Linja tal-ajru li tikkanċella titjira għandha l-obbligu - f'kull każ - li toffri lill-passiġġieri tliet għażliet: a) Ħlas lura b) Titijira oħra mill-aktar fis c) Titjira oħra aktar tard, f'data li jagħżilha l-passiġġier Jekk tagħżel titjira oħra mill-aktar fis, għandek tqis li jaf ikun hemm dewmien konsiderevoli, fid-dawl tal-għadd limitat ta' titjiriet li qed joperaw bħalissa minħabba l-miżuri nazzjonali li ttieħdu biex irażżnu t-tifrix tal-virus. Ikolli dritt għal lukanda u ikliet fil-każ ta' kanċellament? Il-linji tal-aju għandhom l-obbligu - mingħajr eċċezzjoni - li jipprovdu ikel, xorb u lukanda b'xejn lill-passiġġieri li t-titjira tagħhom tkun ġiet ikkanċellata u li jkunu għażlu li jieħdu titjira oħra mill-aktar fis. Għandi dritt għal kumpens? Il-passiġieri tal-ajru għandhom dritt għal kumpens jekk it-titjira tagħhom tiġi kkanċellata anqas minn ġimagħtejn qabel id-data tat-tluq, għajr jekk ikun hemm "ċirkustanzi eċċezzjonali". Din l-eċċezzjoni tista' tgħodd fil-każ tat-tifqigħa tal-coronavirus, f'sitwazzjoni fejn il-miżuri meħuda mill-awtoritajiet pubbliċi ma jħallux lil-linji tal-ajru jaħdmu bħas-soltu. U jekk inkun irrid nikkanċella l-vjaġġ tiegħi jien stess? Jekk tħassar il-vjaġġ tiegħek minn rajk, il-ħlas lura tal-prezz tal-biljett jiddependi fuq it-tip ta' biljett li tkun xtrajt, kif speċifikat fit-termini u l-kundizzjonijiet. Trid tirrikorri għand il-linja tal-ajru għal aktar dettalji. L-Unjoni Ewropea hija l-post il-waħdieni fid-dinja fejn iċ-ċittadini kollha li jivvjaġġaw bl-ajru, bil-ferrovija, bil-baħar jew bil-kowċ huma protetti b'ġabra sħiħa ta' drittijiet tal-passiġġieri. Skopri x'inhu jagħmel il-Parlament Ewropew biex jipproteġi d-drittijiet tal-passiġġieri fl-UE kollha Nevitaw li jsiru titjiriet vojta Minħabba r-regoli tal-ajruporti, il-linji tal-ajru jkollhom bilfors jużaw is-slots allokati lilhom għall-inżul u t-tluq, inkella jitilfuhom fl-istaġun ta' wara. Fis-26 ta' Marzu, il-Parlament approva l-proposta tal-Kummissjoni dwar sospensjoni temporanja tar-regoli tal-UE dwar is-slots fl-ajruporti, bil-għan li ntemmu l-hekk imsejħa "titjiriet fantażmi". Aktar tagħrif Il-COVID-19: il-Kummissjoni tipprovdi gwida dwar id-drittijiet tal-passiġġieri tal-UE Il-miżuri nazzjonali ta' kull pajjiż individwali Informazzjoni dwar il-Covid-19 f'pajjiżi differenti Id-drittijiet tal-passiġġieri fl-UE Mistoqsijiet frekwenti - Id-drittijiet tal-passiġġieri tal-ajru Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF